The Huffington Post

The Huffington Post (tuntud ka kui Huff Post, HuffPost või HuffPo) on USA uudisteportaal ja ajaveeb. Sait pakub uudiseid, blogisid ja originaalsisu. Teemadering on lai – lugejani tuuakse poliitika-, äri-, meelelahutus-, keskkonna- ja tehnoloogiauudised, samuti on elustiili, kultuuri, nalja, tervise, naiste teemade ja kohalike uudiste rubriigid.

HuffPost alustas tööd 9. mail 2005. Veebilehe asutasid Arianna Huffington, Kenneth Lerer, Andrew Breitbart ja Jonah Peretti. 7. veebruaril 2011 ostis AOL HuffPosti 315 miljoni dollariga ära ja Arianna Huffington sai Huffington Posti meediagrupi peatoimetajaks. 2012. aastal sai HuffPostist USA esimene ärieesmärkidel juhitav digitaalmeedia ettevõte, mis võitis Pulitzeri preemia. 

Veebiväljaannet seostatakse Ameerika mõistes liberaalsete vaadetega. HuffPosti sümpaatia kaldub pigem demokraatide poole.

Veebikeskkonnal on aktiivne kasutajaskond, iga kuu kirjutavad kasutajad üle miljoni kommentaari. Alates 2013. aasta augustist enam anonüümselt kommenteerida ei saa.

Versioonid
HuffPostil on hulk regionaalseid versioone. Seal saab lugeda Chicago, New Yorgi, Denveri, Los Angelese, San Francisco, Detroiti, Miami ja Hawaii kohalikke uudiseid. Koostöös mujal maailmas asuvate meediaorganisatsioonidega on loodud ka rahvusvahelised HuffPosti veebilehed. Ingliskeelsetest riikidest on HuffPost ka Kanadas ja Suurbritannias. Lisaks inglise keelele on uudiseid võimalik lugeda saksa, itaalia, hispaania, portugali, jaapani, korea ja prantsuse keeles. Prantsuskeelsest HuffPostist on kolm versiooni: Prantsusmaalt, Québecist ja Magribi riikidest lähtuv sisu.

Kaastöölised
Lisaks Arianna Huffingtoni kolumnitele ja kaastööliste tuumikgrupile (nt John Convers, Harry Shearer, Jeff Pollack ja Roy Sekoff) teeb Huffington Postiga koostööd suur hulk eri teemadel blogijaid – poliitikud, kuulsused, teadlased, poliitikavaatlejad jne.
 
Huffington Posti alamportaal Off The Bus pakub lugejaile võimalust rohujuuretasandi ajakirjanduseks – lugejad saavad ise sisu luua ja HuffPostile kohalikest poliitikasündmustest kirjutada.

Veebileht on investeerinud videoblogimisse ja paljud kaastöölised postitavad sinna videoklippe.

Vastuolud
Mitmed teadusteemadel kirjutavad blogijad ja uudisteportaalid on HuffPosti kritiseerinud, kuna avaldatakse alternatiivmeditsiini toetajate ja vaktsineerimisvastaste aktivistide artikleid. Näiteks Uus-Inglismaa Skeptikute Ühingu president Steven Novella on HuffPosti kritiseerinud homöopaatia pooldaja Dana Ullmani blogisissekannete avaldamise pärast. On ka väidetud, et teadusteemadel blogijate vastuväiteid HuffPostis avaldatule on tsenseeritud.

Huffington Posti vastu on toimunud mitu streiki. Aprillis 2011 esitas tuhandeid tasustamata blogijaid esindanud Jonathan Tasini HuffPosti vastu miljonitesse dollaritesse küündiva hagi. Kohus lükkas selle tagasi põhjendusega, et blogijad pakkusid oma teenust vabatahtlikult ja nende tasu oli avaldamine.

Poliitilised vaated
Kuigi Arianna Huffington on öelnud, et tema juhitav portaal ei edasta uudiseid mingist kindlast ideoloogilisest seisukohast, usuvad mitmed vabariiklased, et HuffPosti pealkirjade kirjutajad, blogijad ja kommenteerijad suhtuvad vabariiklaste vaadetesse vaenulikult ning kipuvad vabariiklastest kandidaate artiklites ja pealkirjades negatiivses valguses näitama.

Viited

Uudistesaidid
Ameerika Ühendriikide meedia